Γνωμοδότηση της Οικονομικής και Κοινωνικής Επιτροπής με θέμα την «Πρόταση οδηγίας του Ευρωπαϊκού Κοινοβουλίου και του Συμβουλίου με την οποία τροποποιείται για 18η φορά η οδηγία 76/769/ΕΟΚ περί προσεγγίσεως των νομοθετικών, κανονιστικών και διοικητικών διατάξεων των κρατών μελών αναφορικά με τους περιορισμούς εμπορίας και χρήσεως ορισμένων επικίνδυνων ουσιών και παρασκευασμάτων» () (98/C 214/20)

Στις 26 Ιανουαρίου 1998, και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Κατά την 354η σύνοδο ολομέλειας της 29ης και 30ής Απριλίου 1998 (συνεδρίαση της 29ης Απριλίου), η Οικονομική και Κοινωνική Επιτροπή όρισε τον κ. Green γενικό εισηγητή και υιοθέτησε με 83 ψήφους υπέρ και 2 αποχές την ακόλουθη γνωμοδότηση.

1. Ιστορικό

1.1. Με την οδηγία της Επιτροπής 96/54/ΕΚ () [22η Προσαρμογή στην Τεχνική Πρόοδο (ΠΤΠ)] προστίθενται 16 νέες ουσίες ΚΜΤ (καρκινογόνες, μεταλλαξιογόνες ή τοξικές για την αναπαραγωγή ουσίες) στο παράρτημα Ι της οδηγίας 67/548/ΕΟΚ () (οδηγία για τις «Επικίνδυνες Ουσίες»).

1.2. Η ομάδα εργασίας της επιτροπής για την προσαρμογή των οδηγιών στην τεχνική πρόοδο για την ταξινόμηση και επισήμανση των επικίνδυνων ουσιών και παρασκευασμάτων προέβη σε επανεξέταση των πληροφοριών για τη νέα ταξινόμηση ουσιών ΚΜΤ. Οι ενδιαφερόμενες βιομηχανίες παρέστησαν στις συνεδριάσεις της εν λόγω ομάδας εργασίας και έλαβαν μέρος στην επανεξέταση των διαθέσιμων πληροφοριών που αφορούν αυτές τις ουσίες.

1.3. Η οδηγία 94/60/ΕΚ (), η οποία αποτελεί την 14η τροποποίηση της οδηγίας 76/769/ΕΟΚ (), σχετικά με τους περιορισμούς στην εμπορία και τη χρήση ορισμένων επικίνδυνων ουσιών και παρασκευασμάτων, προβλέπει την απαγόρευση της πώλησης, στο ευρύτερο κοινό, των ουσιών που έχουν χαρακτηρισθεί ως καρκινογόνες, μεταλλαξιογόνες ή τοξικές (ΚΜΤ).

2. Η πρόταση

2.1. Με την προτεινόμενη 18η τροποποίηση, προστίθενται, απλώς, οι ουσίες που έχουν ταξινομηθεί στην 22η προσαρμογή στην τεχνική πρόοδο της οδηγίας 67/548/ΕΟΚ ως καρκινογόνες, μεταλλαξιογόνες και τοξικές για την αναπαραγωγή ουσίες στο παράρτημα της οδηγίας 76/769/ΕΟΚ, με αποτέλεσμα την απαγόρευση της πώλησής τους στο ευρύτερο κοινό.

2.2. Έχει προηγηθεί διαβούλευση με τις αρμόδιες για την παραγωγή των ουσιών ΚΜΤ που περιλαμβάνονται στην προτεινόμενη 18η τροποποίηση βιομηχανίες, οι οποίες επιβεβαίωσαν ότι δεν αντιτίθενται στη συμπερίληψη των ουσιών αυτών, δεδομένου ότι οι εν λόγω ουσίες ΚΜΤ δεν πωλούνται στο ευρύ κοινό.

2.3. Προκειμένου να διασφαλισθεί η προστασία της υγείας των εργαζομένων στο χώρο εργασίας τους, οι απαιτήσεις της οδηγίας 90/394/ΕΟΚ () για τις καρκινογόνες ουσίες ισχύουν και για τις ουσίες ΚΜΤ που ταξινομήθηκαν προσφάτως.

3. Γενικές παρατηρήσεις

3.1. Η Οικονομική και Κοινωνική Επιτροπή επιδοκιμάζει την πρόταση της Επιτροπής σχετικά με την τροποποίηση για 18η φορά της οδηγίας 76/769/ΕΟΚ.

3.2. Η ΟΚΕ εκφράζει ιδιαίτερα την ικανοποίησή της για τα προτεινόμενα από την Επιτροπή μέτρα για τη διασφάλιση της προστασίας των καταναλωτών, σε επίπεδο ΕΕ, έναντι των καρκινογόνων, μεταλλαξιογόνων, ή τοξικών ουσιών (ΚΜΤ). Τα μέτρα αυτά είναι συμπληρωματικά προς τα ήδη υπάρχοντα για την προστασία των εργαζομένων από τις καρκινογόνους ουσίες, όπως προβλέπεται στην προαναφερθείσα οδηγία για τις καρκινογόνους ουσίες, στην πλήρη εφαρμογή της οποίας η ΟΚΕ αποδίδει ιδιαίτερη σημασία.

3.3. Η ΟΚΕ αναγνωρίζει τη σημασία του περιορισμού της εμπορίας και της χρήσης των ουσιών ΚΜΤ με σκοπό την προστασία της υγείας του ευρύτερου κοινού και επισημαίνει ότι μεσολάβησε ένα χρονικό διάστημα από τη δημοσίευση της 22ης προσαρμογής.

3.3.1. Στο πλαίσιο αυτό, η ΟΚΕ θεωρεί ότι θα ήταν προτιμότερο να τεθεί σε ισχύ ο περιορισμός της πώλησης παρόμοιων ουσιών, αμέσως μετά από την ταξινόμησή τους, βάσει των απαιτήσεων της οδηγίας 67/548/ΕΟΚ, όπως υποστήριξε ήδη στη γνωμοδότησή της για την τροποποίηση για 17η φορά της οδηγίας του Συμβουλίου 76/769/ΕΟΚ ().

3.3.2. Στην περίπτωση αυτή, επισημαίνει εκ νέου ότι η χρησιμοποίηση της διαδικασίας που προβλέπει τη σύσταση επιτροπής θα συμβάλει στην επιτάχυνση της διαδικασίας εφαρμογής του περιορισμού της εμπορίας και της χρήσης καρκινογόνων, μεταλλαξιογόνων, ή τοξικών ουσιών, παρά το γεγονός ότι θα πρέπει να υπάρξει προηγούμενη διαβούλευση με τους ενδιαφερόμενους οικονομικούς και κοινωνικούς εταίρους και τις ομάδες συμφερόντων.

3.4. Επισημαίνεται ότι καμία από τις ουσίες ΚΜΤ που ταξινομήθηκαν προσφάτως δεν πωλείται στο ευρύτερο κοινό.

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 59 της 25.2.1998, σ. 5.

() ΕΕ L 248 της 30.9.1996.

() ΕΕ L 196 της 16.8.1967.

() ΕΕ L 365 της 31.12.1994.

() ΕΕ L 262 της 27.9.1976.

() Προστασία των εργαζομένων από τους κινδύνους που σχετίζονται με την έκθεση σε καρκινογόνες ουσίες στο χώρο εργασίας 7 ΕΕ L 196 της 26.7.1990.

() ΕΕ C 133 της 28.4.1997.